P6_TA(2006)0077

H μετεγκατάσταση στο πλαίσιο της περιφερειακής ανάπτυξης

Ψήφισμα του Ευρωπαϊκού Κοινοβουλίου σχετικά με τις μετεγκαταστάσεις στο πλαίσιο της περιφερειακής ανάπτυξης (2004/2254(INI))

Το Ευρωπαϊκό Κοινοβούλιο,

- έχοντας υπόψη τον Κοινοτικό Χάρτη των θεμελιωδών κοινωνικών δικαιωμάτων των εργαζομένων του 1989 και το σχετικό πρόγραμμα δράσης,

- έχοντας υπόψη την οδηγία 94/45/ΕΚ του Συμβουλίου, της 22ας Σεπτεμβρίου 1994, για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους [1],

- έχοντας υπόψη την οδηγία 98/59/ΕΚ του Συμβουλίου, της 20ής Ιουλίου 1998, για προσέγγιση των νομοθεσιών των κρατών μελών που αφορούν τις ομαδικές απολύσεις [2],

- έχοντας υπόψη την οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων [3],

- έχοντας υπόψη την οδηγία 2002/14/ΕΚ του Ευρωπαϊκού Κοινοβουλίου και του Συμβουλίου της 11ης Μαρτίου 2002 περί θεσπίσεως γενικού πλαισίου ενημερώσεως και διαβουλεύσεως των εργαζομένων στην Ευρωπαϊκή Κοινότητα [4],

- έχοντας υπόψη την ανακοίνωση της Επιτροπής — Κατευθυντήριες γραμμές σχετικά με τις κρατικές ενισχύσεις περιφερειακού χαρακτήρα [5],

- έχοντας υπόψη την ανακοίνωση της Επιτροπής — Αναθεώρηση των κατευθυντήριων γραμμών σχετικά με τις κρατικές ενισχύσεις περιφερειακού χαρακτήρα για την περίοδο μετά την 1η Ιανουαρίου 2007 [6],

- έχοντας υπόψη τον κανονισμό (ΕΚ) αριθ. 2204/2002 της Επιτροπής, της 12ης Δεκεμβρίου 2002, σχετικά με την εφαρμογή των άρθρων 87 και 88 της Συνθήκης ΕΚ στις κρατικές ενισχύσεις για την απασχόληση [7],

- έχοντας υπόψη το από 13 Μαρτίου 2003 ψήφισμά του σχετικά με το κλείσιμο επιχειρήσεων μετά τη χορήγηση χρηματοδοτικής ενίσχυσης από την Ευρωπαϊκή Ένωση [8],

- έχοντας υπόψη το από 22 Απριλίου 2004 ψήφισμά του σχετικά με την ανακοίνωση της Επιτροπής για την τρίτη έκθεση για την οικονομική και κοινωνική συνοχή [9],

- έχοντας υπόψη το από 6 Ιουλίου 2005 ψήφισμά του σχετικά με την πρόταση κανονισμού του Συμβουλίου περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής [10],

- έχοντας υπόψη το από 15 Δεκεμβρίου 2005 ψήφισμά του σχετικά με το ρόλο των άμεσων κρατικών ενισχύσεων ως μέσου περιφερειακής ανάπτυξης [11],

- έχοντας υπόψη τα άρθρα 87, παράγραφος 3, 136 και 158 της Συνθήκης ΕΚ,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Περιφερειακής Ανάπτυξης και τη γνωμοδότηση της Επιτροπής Απασχόλησης και Κοινωνικών Υποθέσεων (A6-0013/2006),

A. εκτιμώντας ότι η πολιτική περιφερειακής ανάπτυξης έχει ως στόχο την ενθάρρυνση της ανάπτυξης των περιφερειών της Ευρωπαϊκής Ένωσης· εκτιμώντας ότι για τον σκοπό αυτόν πρέπει να διασφαλιστεί η συνάφεια μεταξύ της περιφερειακής αναπτυξιακής πολιτικής και της πολιτικής ανταγωνισμού, πράγμα που σημαίνει ότι οι κρατικές ενισχύσεις δεν πρέπει να παρέχουν κίνητρα για τις μετεγκαταστάσεις οικονομικών δραστηριοτήτων,

Β. εκτιμώντας ότι η πολιτική συνοχής είναι ένα μέσο της Ευρωπαϊκής Ένωσης το οποίο της επιτρέπει να μειώσει τις ανισότητες με τις φτωχότερες περιφέρειες και το οποίο είναι απαραίτητο για την υποστήριξη των επιχειρήσεων και των επενδύσεων σε υποδομές σε αυτές τις περιφέρειες· εκτιμώντας ότι οι δημόσιες ενισχύσεις αποτελούν νόμιμο μέσο επίτευξης αυτού του στόχου,

Γ. εκτιμώντας ότι οι επιχειρήσεις επιλέγουν να μεταφέρουν τις δραστηριότητές τους με διάφορες αιτιολογίες μερικές εκ των οποίων ουδόλως συνδέονται με θέματα παραγωγικότητας, αποτελεσματικότητας ή οικονομικής βιωσιμότητας· εκτιμώντας ότι, ωστόσο, παρόμοιες μετεγκαταστάσεις ενδεχομένως επιφέρουν σημαντικές απώλειες θέσεων εργασίας και οικονομικές δυσκολίες οι επιπτώσεις των οποίων στην περιφερειακή ανάπτυξη θα είναι ακόμη πιο σημαντικές στο βαθμό που στην εγκαταλειφθείσα περιοχή υφίστανται ελάχιστες δυνατότητες απασχόλησης,

Δ. εκτιμώντας ότι, υπό το πρίσμα της κατάστασης που περιγράφεται ανωτέρω, είναι απαραίτητο να θεσπισθούν σε κοινοτικό επίπεδο συστήματα παρακολούθησης για να ποσοτικοποιείται το οικονομικό και κοινωνικό κόστος μιας μετεγκατάστασης· εκτιμώντας ότι το Ευρωπαϊκό Κοινοβούλιο, στο προαναφερθέν ψήφισμα της 6ης Ιουλίου 2005, ζητούσε συγχρόνως την έγκριση όλων των απαιτούμενων νομικών μέτρων ώστε να διασφαλισθεί ότι οι εταιρείες που λαμβάνουν κοινοτική χρηματοδότηση δεν θα μεταφέρουν τις δραστηριότητές τους για ένα μακρό και προκαθορισμένο χρονικό διάστημα, και να προβλεφθεί διάταξη με την οποία απαγορεύεται η συγχρηματοδότηση δράσεων που οδηγούν σε σημαντικές απώλειες θέσεων εργασίας ή στο κλείσιμο εργοστασίων στον τόπο λειτουργίας τους· ότι το Κοινοβούλιο θεώρησε επίσης, στο προαναφερθέν ψήφισμα της 15ης Δεκεμβρίου 2005, ότι οι κοινοτικές ενισχύσεις για τις μετεγκαταστάσεις επιχειρήσεων δεν παρέχουν καμιά ευρωπαϊκή προστιθέμενη αξία και πρέπει, ως εκ τούτου, να αποφεύγονται,

Ε. εκτιμώντας ότι η παγκοσμιοποίηση, η τεχνολογική πρόοδος και η μείωση των φραγμών που εμποδίζουν την είσοδο στην αγορά ορισμένων χωρών, διευκολύνουν τις διεθνείς συναλλαγές και παρουσιάζουν δυνατότητες για την Ευρωπαϊκή Ένωση σε ένα παγκοσμιοποιημένο περιβάλλον αλλά μπορούν να αυξήσουν επίσης τους κινδύνους μετεγκατάστασης,

ΣΤ. εκτιμώντας ότι οι κρατικές ενισχύσεις πρέπει να συμβάλλουν στη δημιουργία βιώσιμων θέσεων απασχόλησης,

Ζ. εκτιμώντας ότι ούτε ο κοινοτικός στατιστικός μηχανισμός ούτε και εκείνος των κρατών της Ευρωπαϊκής Ένωσης είναι σε θέση σήμερα να παράσχουν συνολικά και συγκεκριμένα στοιχεία για το μέγεθος των μεταφορών των δραστηριοτήτων εντός ή εκτός της Ένωσης, ιδιαίτερα όταν πρόκειται για την ποσοτικοποίηση των μετεγκαταστάσεων επιχειρήσεων και των επιπτώσεών τους στην απασχόληση στην χώρα προέλευσης και την χώρα προορισμού· ότι ως εκ τούτου πρέπει να ενισχυθεί το ευρωπαϊκό στατιστικό μέσο,

Η. εκτιμώντας ότι οι κρατικές ενισχύσεις μπορεί να είναι απαραίτητες ως επείγον μέτρο σε περιπτώσεις όπου η αναδιάρθρωση ή η μετεγκατάσταση θα οδηγήσει σε μαζικές απώλειες θέσεων εργασίας σε συγκεκριμένο τόπο δραστηριότητας,

1. υπογραμμίζει ότι το ζήτημα των μετεγκαταστάσεων επιχειρήσεων έχει προσλάβει σημαντικές διαστάσεις σε διάφορα κράτη μέλη·

2. ζητεί να γίνει σεβαστός και να εφαρμοσθεί ο στόχος της οικονομικής, κοινωνικής και εδαφικής συνοχής, καθώς και οι στρατηγικοί στόχοι της πλήρους απασχόλησης, παράλληλα με δικαιώματα και κοινωνική πρόοδο, όπως ορίζεται στο άρθρο Ι-3 στοιχείο 3 του σχεδίου Συνταγματικής Συνθήκης, και απαιτεί οι πρακτικές όπως οι μετεγκαταστάσεις, οι οποίες δεν συμβάλλουν στην υλοποίηση αυτών των στόχων και δεν δικαιολογούνται σε επίπεδο οικονομικής βιωσιμότητας ή που ενδέχεται να προκαλέσουν σημαντικές απώλειες θέσεων απασχόλησης να μην στηρίζονται οικονομικά από την ΕΕ·

3. επισημαίνει ότι τα Διαρθρωτικά Ταμεία και το Ταμείο Συνοχής πρέπει να εξυπηρετούν τον στόχο της συνοχής ο οποίος συνίσταται στην προώθηση της συνεκτικότητας και της αλληλεγγύης μεταξύ των κρατών μελών, και ότι οι προσπάθειες πρέπει να επικεντρωθούν κατά προτεραιότητα στις περιφέρειες που υστερούν οικονομικά·

4. θεωρεί ότι η μετεγκατάσταση μπορεί να αφορά όχι μόνο τις λεγόμενες παραδοσιακές βιομηχανίες εντάσεως εργασίας, αλλά και τις βιομηχανίες εντάσεως κεφαλαίου, καθώς επίσης και τον τομέα των υπηρεσιών·

5. συνιστά στην Επιτροπή να παρακολουθήσει εκ του σύνεγγυς και ενσυνείδητα τις συντελούμενες διαδικασίες παύσης δραστηριοτήτων και μετεγκαταστάσεων επιχειρήσεων, απαιτώντας, σε περίπτωση κατάχρησης, την επιστροφή των χορηγηθεισών ενισχύσεων·

6. τονίζει την ανάγκη για την Επιτροπή και τα κράτη μέλη να δεσμευθούν ως προς την έγκριση μέτρων, σε κοινοτικό και εθνικό επίπεδο, ώστε να προβλεφθούν οι πιθανές αρνητικές συνέπειες στην οικονομική ανάπτυξη, καθώς και τα κοινωνικά δράματα που προκαλούνται από τις άμεσες ή έμμεσες απώλειες θέσεων εργασίας λόγω των μετεγκαταστάσεων σε περιοχές της Ευρωπαϊκής Ένωσης από τις οποίες αποχωρούν οι επιχειρήσεις και οι οποίες έχουν ελάχιστες έως καθόλου δυνατότητες μετειδίκευσης·

7. καλεί την Επιτροπή να λάβει όλα τα αναγκαία μέτρα προκειμένου να αποφευχθεί το ενδεχόμενο, η ευρωπαϊκή περιφερειακή πολιτική να ενθαρρύνει τη μετεγκατάσταση επιχειρήσεων, γεγονός που θα είχε ως συνέπεια απώλειες θέσεων εργασίας·

8. αναγνωρίζει την πρόταση της Επιτροπής, που διατυπώθηκε στο πλαίσιο της μεταρρύθμισης των Διαρθρωτικών Ταμείων, και η οποία στοχεύει στην επιβολή κυρώσεων στις επιχειρήσεις που, ενώ έλαβαν χρηματοδοτική ενίσχυση από την Ευρωπαϊκή Ένωση, μετεγκαθιστούν τις δραστηριότητές τους εντός μιας επταετίας από την ημερομηνία χορήγησης της ενίσχυσης, ως ένα πρώτο απαραίτητο μέτρο για την οικονομική, κοινωνική και εδαφική συνοχή στην ΕΕ·

9. ζητεί, επίσης, οι επιχειρήσεις που έλαβαν κρατικές ενισχύσεις- ιδιαίτερα εκείνες που δεν τήρησαν όλες τις υποχρεώσεις που απορρέουν από τις ενισχύσεις αυτές- ή εκείνες που απέλυσαν το προσωπικό στον αρχικό τόπο δραστηριοτήτων τους παραβαίνοντας το εθνικό ή διεθνές δίκαιο και στη συνέχεια προέβησαν σε μετεγκατάσταση εντός της Ευρωπαϊκής Ένωσης να μην έχουν τη δυνατότητα να λαμβάνουν κρατικές ενισχύσεις για τον νέο τόπο δραστηριοτήτων τους και να αποκλείονται επίσης μελλοντικά από ενισχύσεις μέσω των διαρθρωτικών ταμείων ή μέσω κρατικών ενισχύσεων για διάστημα επτά ετών από την ημερομηνία της μετεγκατάστασης·

10. εκτιμά ότι πρέπει επίσης να ληφθούν μέτρα κατά των αποκαλούμενων ανάστροφων μετεγκαταστάσεων και συγκεκριμένα εκείνων που έχουν ως συνέπεια την επιδείνωση των συνθηκών εργασίας χωρίς μετακίνηση της δραστηριότητας της επιχείρησης·

11. θεωρεί ότι, λόγω της απουσίας καλύτερου συντονισμού των εθνικών μας κοινωνικών συστημάτων, καθίσταται επιτακτική η λήψη ενός συνόλου συντονισμένων μέτρων μέσω των διαφόρων πολιτικών της Ευρωπαϊκής Ένωσης· απευθύνει, ως εκ τούτου, έκκληση για την ταχεία θέσπιση σφαιρικής ευρωπαϊκής στρατηγικής για την πρόληψη, πλαισίωση και παρακολούθηση των μετεγκαταστάσεων επιχειρήσεων εντός, αλλά και εκτός της Ένωσης η οποία θα εφαρμόζεται σε επίπεδο Ένωσης και θα συντονίζεται από το σύνολο των κρατών μελών·

12. εξαίρει, στο πλαίσιο αυτό, τη σπουδαιότητα του προαναφερομένου ψηφίσματός του της 13ης Μαρτίου 2003 και ζητεί από την Επιτροπή να αναθέσει στο Ευρωπαϊκό Ίδρυμα για τη βελτίωση των συνθηκών διαβίωσης και εργασίας του Δουβλίνου (Ευρωπαϊκό Παρατηρητήριο της Αλλαγής) αποστολή μελέτης, αξιολόγησης (συμπεριλαμβανομένου του προσδιορισμού του αριθμού των θέσεων εργασίας που δημιουργήθηκαν και απωλέσθησαν λαμβάνοντας υπόψη την ποιότητά τους) και παρακολούθησης του φαινομένου των μετεγκαταστάσεων, προκειμένου να αποτιμηθούν αντικειμενικά οι επιπτώσεις τους στο οικονομικό και κοινωνικό επίπεδο, στο επίπεδο της πολιτικής για τη συνοχή καθώς και στο επίπεδο της χωροταξίας και της περιφερειακής ανάπτυξης, και να υποβάλει τα αποτελέσματα καθώς και συγκεκριμένες προτάσεις στο Κοινοβούλιο υπό μορφή περιοδικών εκθέσεων·

13. επισημαίνει με ικανοποίηση ότι η Επιτροπή έλαβε μέτρα προσαρμόζοντας τις νέες κατευθυντήριες γραμμές για τις κρατικές ενισχύσεις περιφερειακού χαρακτήρα με σκοπό την επιστροφή των ενισχύσεων που χορηγήθηκαν σε επιχειρήσεις οι οποίες δεν τηρούν τις προϋποθέσεις για τις ενισχύσεις αυτές και που μεταφέρουν την έδρα δραστηριοτήτων τους εντός ή, κυρίως, εκτός της ΕΕ·

14. επισημαίνει ότι η Επιτροπή συμπεριέλαβε επίσης στις νέες κατευθυντήριες γραμμές για τις κρατικές ενισχύσεις περιφερειακού χαρακτήρα ένα σύστημα το οποίο να επιτρέπει τη χορήγηση δημόσιας ενίσχυσης, ως επιτακτικό μέτρο, σε περίπτωση σημαντικών απωλειών θέσεων εργασίας ακόμη και αν η ενεχόμενη περιοχή ή τοποθεσία δεν είναι επιλέξιμη για την εν λόγω ενίσχυση·

15. επαναλαμβάνει για μια ακόμη φορά το αίτημά του για συνεκτικότητα του δικαίου περί κρατικών ενισχύσεων και για την αποφυγή των υπερβολικών ανισοτήτων στη χορηγούμενη ενίσχυση μεταξύ γειτονικών περιοχών·

16. ζητεί από την Επιτροπή η χορήγηση και η διατήρηση δημόσιων ενισχύσεων που βαρύνουν τον προϋπολογισμό της Ευρωπαϊκής Ένωσης ή των κρατών μελών να εξαρτάται από συγκεκριμένες δεσμεύσεις στον τομέα της απασχόλησης και της τοπικής ανάπτυξης, οι οποίες θα συνδέουν τους υπεύθυνους της επιχείρησης με εκείνους των ενδιαφερομένων τοπικών, περιφερειακών και εθνικών αρχών·

17. εφιστά την προσοχή της Επιτροπής στη σημασία του να συνοδεύονται αυτές οι ενισχύσεις από σοβαρές εγγυήσεις όσον αφορά θέσεις εργασίας μακράς διαρκείας καθώς θέματα περιφερειακής ανάπτυξης·

18. καλεί την Επιτροπή να εφαρμόσει αποτελεσματικά τις ισχύουσες διατάξεις όσον αφορά την επιστροφή των ενισχύσεων από τις επιχειρήσεις που δεν τηρούν τις υποχρεώσεις τους ως προς τις επενδύσεις για τις οποίες έλαβαν δημόσια ενίσχυση και να υποβάλει έκθεση σχετικά με την εφαρμογή των ισχυουσών διατάξεων·

19. ζητεί επίσης από την Επιτροπή και τα κράτη μέλη να καταρτίσουν τον κατάλογο με τις επιχειρήσεις που παραβιάζουν τους κανόνες σε θέματα δημόσιων ενισχύσεων ή κοινοτικών κεφαλαίων και προβαίνουν σε μεταφορά δραστηριοτήτων εντός ή εκτός της ΕΕ, χωρίς να σέβονται την υποχρέωση του μακροπρόθεσμου χαρακτήρα των δραστηριοτήτων που προβλέπεται στις σχετικές ρυθμίσεις·

20. ζητεί από την Επιτροπή να εκπονήσει έναν ευρωπαϊκό κώδικα δεοντολογίας προκειμένου να αποφευχθούν οι μεταφορές επιχειρήσεων ή παραγωγικών τους μονάδων σε άλλη περιοχή ή χώρα της ΕΕ, οι οποίες έχουν ως μοναδικό στόχο την εξασφάλιση ευρωπαϊκής οικονομικής ενίσχυσης·

21. ζητεί επιμόνως από την Επιτροπή να εργαστεί για την ενσωμάτωση κοινωνικών ρητρών στις διεθνείς συνθήκες, και μάλιστα με βάση τις πέντε συμβάσεις της Διεθνούς Οργάνωσης Εργασίας (ΔΟΕ) που θεωρούνται ως προτεραιότητες, και συγκεκριμένα το δικαίωμα συνδικαλιστικής δράσης, την ελευθερία του συνεταιρίζεσθαι και την εξάλειψη της παιδικής εργασίας, την απαγόρευση της καταναγκαστικής εργασίας και των διακρίσεων· ζητεί η εφαρμογή των κοινωνικών αυτών ρητρών να συνοδεύεται από θετικά μέτρα και κίνητρα για τις χώρες και τις εταιρίες που συμμορφώνονται προς αυτές· ζητεί από την Επιτροπή και το Συμβούλιο να εξασφαλίσουν ότι το θέμα θα περιληφθεί και πάλι στην ημερήσια διάταξη της υπουργικής διάσκεψης του Παγκόσμιου Οργανισμού Εμπορίου (ΠΟΕ) και ότι θα δημιουργηθεί επιτροπή εμπορίου και ανθρωπίνων δικαιωμάτων που θα ασχολείται ειδικά με θέματα ανθρωπίνων δικαιωμάτων στο εργασιακό περιβάλλον·

22. είναι πεπεισμένο ότι η μεγαλύτερη διαφάνεια ως προς τον τόπο όπου παράγονται τα προϊόντα και ως προς τους ισχύοντες εργασιακούς κανόνες, θα συνέβαλε στον επηρεασμό των αγοραστών και των καταναλωτών στην επιλογή των αγορών τους·

23. ζητεί την ενθάρρυνση των επιχειρήσεων που λαμβάνουν δημόσιες ενισχύσεις προκειμένου να αναπτύξουν, σε συνεργασία με τις αντιπροσωπευτικές οργανώσεις των εργαζομένων και τους οργανισμούς τοπικής και περιφερειακής αυτοδιοίκησης, μια υπεύθυνη συμπεριφορά στο πλαίσιο της υλοποίησης της πολιτικής συνοχής και με στόχο την ισόρροπη περιφερειακή ανάπτυξη·

24. ζητεί από την Επιτροπή και τα κράτη μέλη, σε συνεργασία με τους ενδιαφερόμενους οργανισμούς τοπικής και περιφερειακής αυτοδιοίκησης, να ενσκήψει στην αποτελεσματική και εστιασμένη χρησιμοποίηση των Ευρωπαϊκών Ταμείων, με κεντρικό άξονα την επαγγελματική κατάρτιση και την αλλαγή επαγγελματικής ειδίκευσης των εργαζομένων στις περιοχές που πλήττονται από τις αναδιαρθρώσεις ή τις μετεγκαταστάσεις, ιδίως δε των εργαζομένων που επλήγησαν άμεσα με απώλεια της εργασίας τους ως αποτέλεσμα της μετεγκατάστασης του πρώην εργοδότη τους·

25. υπογραμμίζει την αναγκαιότητα συντονισμού και ενίσχυσης των παρεμβάσεων των Διαρθρωτικών Ταμείων με στόχο τη δημιουργία θέσεων απασχόλησης και την βιώσιμη οικονομική ανάπτυξη, τη δημιουργία νέων επιχειρήσεων, που προσφέρουν νέες θέσεις απασχόλησης, τη δια βίου επαγγελματική κατάρτιση και τη βελτίωση της παραγωγικότητας· υποστηρίζει, προς το σκοπό αυτό, τη θέση της Επιτροπής που αποσκοπεί στη δημιουργία Ταμείου παγκοσμιοποίησης, προκειμένου να προλαμβάνονται και να αντιμετωπίζονται οι κοινωνικές και οικονομικές κρίσεις που προκύπτουν από τις αναδιαρθρώσεις και τις μετεγκαταστάσεις ζητώντας τον επαρκή εφοδιασμό του ώστε να καλύπτονται οι αποστολές που θα του ανατίθενται·

26. πιστεύει ότι η χρήση κοινοτικών κονδυλίων, ιδίως των κονδυλίων για τη βιομηχανία και από το Ευρωπαϊκό Κοινωνικό Ταμείο, πρέπει να υπόκειται σε ειδικούς κανόνες όσον αφορά την καινοτομία, την τοπική ανάπτυξη, την απασχόληση, καθώς και σε δεσμεύσεις σύμφωνα με τις οποίες οι επωφελούμενες από τα κονδύλια αυτά επιχειρήσεις θα εξακολουθήσουν να παράγουν μακροπρόθεσμα εντός της Ευρωπαϊκής Ένωσης· ζητεί συγκεκριμένα να τηρούνται δεόντως και να ενισχυθούν οι κανόνες για τη χρήση των διαρθρωτικών ταμείων·

27. ζητεί την προστασία των δικαιωμάτων των θιγόμενων εργαζομένων και την εξασφάλιση πλήρων εγγυήσεων για την παροχή πληροφοριών προς αυτούς τους εργαζόμενους·

28. θεωρεί ότι οι συνέπειες πολλών μετεγκαταστάσεων πρέπει να μας οδηγήσουν σε ανοιχτό και εποικοδομητικό προβληματισμό σχετικά με το ζήτημα της δημιουργίας ενός πραγματικού ευρωπαϊκού κοινωνικού χώρου· κρίνει ότι ο κοινωνικός διάλογος έχει μείζονα ρόλο να διαδραματίσει ως προς την πρόληψη των μετεγκαταστάσεων και την αντιμετώπιση των συνεπειών τους·

29. ζητεί από την Επιτροπή, μένοντας πιστή στις προτάσεις της σχετικά με τη μεταρρύθμιση των διαρθρωτικών ταμείων, να εκπονήσει διατάξεις με σκοπό την επιβολή αυστηρότερων κυρώσεων στις επιχειρήσεις που έχουν επωφεληθεί από δημόσιες ενισχύσεις και οι οποίες μεταφέρουν το σύνολο ή μέρος των δραστηριοτήτων τους εκτός της Ευρωπαϊκής Ένωσης·

30. ζητεί να δοθεί σε όλα τα ενδιαφερόμενα μέρη το δικαίωμα να γνωρίζουν εάν έχει χορηγηθεί ενίσχυση επιχείρησης·

31. ζητεί να δοθεί ιδιαίτερη προσοχή στα προβλήματα των συνοριακών περιοχών στις οποίες υφίστανται μεγάλες διαφορές σε θέματα ενισχύσεων·

32. συστήνει στις αρμόδιες επιτροπές του να αξιολογήσουν με προσοχή την εκ μέρους της Επιτροπής συνέχεια που θα δοθεί στο παρόν ψήφισμα·

33. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στα εθνικά κοινοβούλια των κρατών μελών.

[1] ΕΕ L 254 της 30.9.1994, σ. 64.

[2] ΕΕ L 225 της 12.8.1998, σ. 16.

[3] ΕΕ L 82 της 22.3.2001, σ. 16.

[4] ΕΕ L 80 της 23.3.2002, σ. 29.

[5] ΕΕ C 74 της 10.3.1998, σ. 9.

[6] ΕΕ C 110 της 8.5.2003, σ. 24.

[7] ΕΕ L 337 της 13.12.2002, σ. 3.

[8] ΕΕ C 61 Ε της 10.3.2004, σ. 425.

[9] ΕΕ C 104 E της 30.4.2004, σ. 1000.

[10] Κείμενα που εγκρίθηκαν της ημερομηνίας εκείνης, P6_TA(2005)0277.

[11] Κείμενα που εγκρίθηκαν της ημερομηνίας εκείνης, P6_TA(2005)0527.

--------------------------------------------------